# Nyåpning av Gautesete Skole

# Tilkomst og trafikksituasjonen rundt skolen ved oppstart

Kjære forelder til barn ved Gautesete Ungdomsskole! Mandag 6. januar 2020 starter skolen opp igjen etter juleferien og våre barn er så heldige å få oppleve å begynne på en nyoppusset og modernisert skole. Ett og et halvt år har gått og ungdommene har vendt seg til å sykle eller ta buss til skolen på Hinna. Nå skal nye rutiner og vaner etableres og vi håper å få dere foreldre med på å gjøre dette til en trygg og god overgang for elevene.

Foreldreutvalget på skolen har igjennom mange år jobbet med å sikre og tilrettelegge tilkomsten til skolen og har blant annet fått på plass opphevede og belyste fotgjengerfelt i Heddeveien. Nå som skolevirksomheten gjenopptas ved Gautesete ønsker vi å komme med en oppfordring til dere foreldre; snakk med barna om den nye situasjonen og forbered dem på endringen, oppfordre dem til å komme seg til skolen på egen hånd med sykkel eller til fots (det er 250 sykkelparkeringsplasser tilgjengelig) og minn dem på at de er umistelige 😊.

For de av dere som må kjøre poden har vi nok en oppfordring; Det vil foregå anleggsarbeider rundt skolebygget etter oppstart og for å unngå trengsel og potensielt farlige situasjoner ber vi om at dere ikke kjører ungdommen til døren, men setter dem trygt av på parkeringsplassen ved kirken eller på parkeringsplassen bak Gautesetehallen, i de grønne sonene.

Representanter fra FAU ikledd refleksvester vil være på plass langs Heddeveien ved skolestart i januar for å veilede og sikre at elevene kommer seg trygt frem.

